Hongkong-betogers vra Trump om hul te bevryFoto: (AP Photo/Kin Cheung) Betogers in Hongkong het Sondag na die Amerikaanse ambassade opgeruk en ŉ beroep op pres. Donald Trump gedoen om hulle stad te “bevry”. Duisende mense het in ŉ park in sentrale Hongkong bymekaargekom en gedreunsing “Weerstaan Beijing, bevry Hongkong”. Talle was in swart hemde geklee, het maskers opgehad en Amerikaanse vlae rondgeswaai. Plakkate het ŉ beroep op Trump gedoen om Hongkong te bevry. “Hongkong is aan die voorpunt van die stryd teen die totalitêre regime van China,” het Panzer Chan, een van die organiseerders van die optog, gesê. “Ondersteun ons asseblief in ons stryd.” Foto: (AP Photo/Kin Cheung) Onrus heers al vir meer as drie maande in Hongkong. Dit het aanvanklik begin met teenstand teen ’n voorgestelde wet wat dit sou moontlik maak dat kriminele verdagtes vir verhoor na China gestuur kon word. Die regering van Hongkong het reeds onderneem om die wetsontwerp terug te trek, maar die betogers het intussen hul eise uitgebrei om ander kwessies, soos groter demokrasie, in te sluit. Betogers het Sondag ’n beroep op Washington gedoen om ’n wetsontwerp, bekend as die Hongkong Demokratiese en Menseregte Wet, aan te neem om hul saak te steun. Die wetsontwerp stel sanksies voor teen Hongkong en Chinese amptenare wat hulle aan die onderdrukking van demokrasie en menseregte in die stad skuldig maak. Foto: (AP Photo/Kin Cheung) Die Amerikaanse staatsdepartement het Vrydag in ’n reiskennisgewing gesê Beijing het ’n propagandaveldtog onderneem “wat die VSA vals daarvan beskuldig dat hy onrus in Hongkong aanhits”. Daar word gesê dat Amerikaanse burgers en ambassadepersoneel die teiken van die propaganda was en hulle is aangespoor om groter omsigtigheid uit te oefen. Sommige Amerikaanse wetgewers het reeds sterk steun aan die Hongkong-betogers toegesê en kommer uitgespreek oor die potensiaal vir ’n wrede onderdrukking deur China. Trump het egter reeds vroeër aangedui dat die VSA nie by die saak ingetrek sal word nie. Hy het gesê hy glo dat die VSA se handelsoorlog met China tot gevolg het dat Beijing ligloop. Sondag se betogings is voorafgegaan deur gewelddadige botsings tussen die betogers en polisiebeamptes by talle treinstasies.